Linda Swift

Linda Swift (født ca 1864, død 1890, i Orlando Valley, New Mexico) er en fiktiv figur skapt av forfatteren Kjell Hallbing, plassert i samme litterære univers som Morgan Kane. I bøkene om Morgan Kane får Linda Swift en gjentakende rolle som Morgan Kanes store kjærlighet, senere kone, før hun blir hans største tap. 

Linda Swift dukker opp allerede i den første boka om Morgan Kane, Uten nåde. Morgan Kane har blitt overfalt på Springfield-ekspressen, skutt og kastet av toget i ødemarken. Han blir funnet av den irske nybyggeren, Randy Swift, som har sin ranch i det området. Rancheierens datter er beskrevet som 18 år, dyktig til hest, blond, blåøyd og med fregner på neseryggen. Kane er rundt 33 år i det han møter Linda Swift. Kane reflekterer over Lindas uskyld, aldersforskjellen og egen livsførsel. Han motstår alle fristelser og forlater Linda og Swift-ranchen omtrent halvveis inn i romanen.

I boka Ingen tårer for Morgan Kane har det gått 6 år og Kane treffer på Linda igjen. Hun er nå 24 år og gift med David Kominsky, som også er rancher. Det er funnet olje på ranchen og en konflikt med Cross Bow-ranchen gjør at David blir drept på grusomt vis, og Linda Kominsky blir enke. Morgan Kane går inn i kampen og rydder opp, men blir alvorlig skadet. Ønsket om et lykkelig liv sammen med Linda oppgis å gi Kane styrke til overleve. 

Linda er også med i boka Mellom liv og død. Handlingen er oppgitt til 1888 og Kane har to kuler i kroppen. Kane svever i feberdrømmer og gjenopplever sitt første oppdrag som Texas Ranger, sammen med sin kamerat Charlie Katz. Linda Swift er ved Kanes side. Den siste romanen med Linda er i oppfølgeren, Tilbake til kampen. Linda Kane er gift med Morgan Kane. De giftet seg i en liten misjonskirke i San Blas. Paret har fått to år beskrevet som lykkelige. Morgan Kane fanger hester som levebrød. En dag Kane kommer hjem finner han sin kone voldtatt og drept i hjemmet deres. Livet er snudd på hodet og revolvermannen Kane drar tilbake til kampen. Gjerningsmennene må bøte med livet, men Morgan Kane har også mistet hensikten med livet.

Referanser 

Litterære figurer
Figurer i Morgan Kane
Kjell Hallbing
Fiktive personer som led en voldelig død